Heriberto Herrera

Heriberto Herrera Udrizar, nado en Guarambaré o 24 de abril de 1926 e finado en Asunción o 26 de xullo de 1996, foi un futbolista e adestrador paraguaio. Xogaba de defensa e foi internacional coas seleccións de Paraguai e España.

 Traxectoria 

 Como futbolista 
Nado na cidade paraguaia de Guarambaré era fillo dun español. Comezou a xogar ao fútbol no Teniente Fariña, antes de fichar en 1947 polo Club Nacional, no que xogou ata 1953. As súas grande actuacións no Campionato Suramericano que gañou Paraguai, agradaron ao emisario do Atlético de Madrid presente no Perú, e este tramitou a súa contratación, xunto á dos seus compañeiros Adolfo Riquelme e Atilio López. Militou no club madrileño ata 1959.

 Seleccións nacionais 
Foi internacional coa selección de Paraguai, coa que gañou a Copa América de 1953 contra o Brasil, sendo elixido mellor xogador do torneo. En 1957 xogou un partido coa selección española, correspondente á clasificación para o Mundial de 1958, enfrontándose a Suíza no Santiago Bernabéu.

 Como adestrador 
Comezou a súa carreira como adestrador en 1959, inmediatamente despois de colgar as botas. O seu primeiro equipo foi o Rayo Vallecano, ao que chegou nas derradeiras xornadas da tempada 1958/59, co equipo como último clasificado da Segunda División. Conseguiu sacar o equipo dos postos de descenso directo e acadar a promoción de permanencia, e a continuación conseguiu a salvación ao derrotar ao Celta Turista. Entre as tempadas 1960/61 e 1962/63 conseguiu tres ascensos consecutivos á Primeira División con tres equipos diferentes: Tenerife, Valladolid e Espanyol.

Tralos seus éxitos en Segunda deu o salto á Primeira, collendo en 1963 as rendas do Elche. Na súa única campaña co equipo verde e branco, acadou o quinto posto da liga, o mellor resultado da historia do club.

A continuación marchou a Italia, para asinar como novo adestrador da Juventus, á que dirixiu entre 1964 e 1969. Gañou a Serie A na tempada 1966/67 e unha Copa de Italia na tempada 1964/65, nos dous casos xusto por diante do Inter de Milán de Helenio Herrera, adestrador co que foi comparado durante toda a súa carreira debido ao parecido dos seus nomes. 

Ademais levou o equipo piemontés á final da Copa de Feiras na tempada 1964/65 e ás semifinais da Copa de Europa 1967/68, onde caeu contra o Benfica de Otto Glória. Deixou o club en 1969 despois de 1962 partidos, sendo na actualidade o cuarto adestrador con máis partidos na historia da Juventus.

A continuación foi contratado polo Inter de Milán, ao que levou ao segundo posto da Serie A na tempada 1969/70. Pasou logo polos bancos da Sampdoria e a Atalanta, antes de regresar en 1975 a España, onde adestrou varios equipos, entre eles o Valencia e por segunda vez o Elche.

Morreu en Asunción en 1996.

 Palmarés 

 Como xogador 
Paraguai
 Copa América (1): 1953.

 Como adestrador 
Juventus

 Serie A (1): 1966/67.
 Copa Italia (1): 1964/65.

 Notas 

 Véxase tamén 

 Ligazóns externas 

 Datos do xogador en BDFutbol .
 Datos do adestrador en BDFutbol .

Categoría:Nados en 1926
Categoría:Finados en 1996
Categoría:Defensas de fútbol
Categoría:Futbolistas de Paraguai
Categoría:Futbolistas de España
Categoría:Xogadores do Club Nacional
Categoría:Xogadores do Atlético de Madrid
Categoría:Xogadores da selección de fútbol de Paraguai
Categoría:Xogadores da selección de fútbol de España
Categoría:Adestradores de fútbol de Paraguai
Categoría:Adestradores de fútbol de España
Categoría:Adestradores do Rayo Vallecano
Categoría:Adestradores do CD Tenerife
Categoría:Adestradores do Granada CF
Categoría:Adestradores do Real Valladolid
Categoría:Adestradores do RCD Espanyol
Categoría:Adestradores do Elche CF
Categoría:Adestradores do Juventus FC
Categoría:Adestradores do Inter de Milán
Categoría:Adestradores do UC Sampdoria
Categoría:Adestradores do Atalanta BC
Categoría:Adestradores do Valencia CF
Categoría:Adestradores da UD Las Palmas